Απαγορευμένη Αγάπη

Ιστορικό Σειράς

Το 1998 το Mega Channel απέκτησε τα δικαιώματα της γερμανικής καθημερινής δραματικής σειράς Verbotene Liebe που στα ελληνικά μεταφράζεται ως Απαγορευμένη Αγάπη. Μέχρι εκείνη την περίοδο το κανάλι είχε δημιουργήσει κάποιες από τις πιο επιτυχημένες εβδομαδιαίες δραματικές και κωμικές σειρές ενώ όσες φορές είχε δοκιμάσει να προβάλλει κάποια καθημερινή σειρά δεν είχε την ανάλογη επιτυχία όπως ο ANT1 με τις καθημερινές σειρές του Νίκου Φώσκολου Η Λάμψη και Καλημέρα Ζωή που είχαν αρκετούς κύκλους επεισοδίων και υψηλά νούμερα τηλεθέασης. Έτσι βλέποντας την επιτυχία της σειράς στο εξωτερικό αποφάσισαν να διασκευάσουν το σενάριο στα ελληνικά. Η επιτυχία της σειράς ήταν μεγάλη ιδιαίτερα τις τρεις πρώτες σεζόν της καθώς το θέμα της σειράς, με τον έρωτα μεταξύ δύο δίδυμων παιδιών που χωρίστηκαν μετά τη γέννα και 22 χρόνια μετά ερωτεύτηκαν κεραυνοβόλα, έκανε το κοινό να κολλήσει με την ιδιαίτερη αυτή υπόθεση της σειράς. 
Μέχρι και τον 3ο κύκλο της σειράς, τη σεζόν 2000-2001, το πρωταγωνιστικό καστ παρέμεινε το ίδιο. Από το 2001 ξεκίνησαν διάφορες αποχωρήσεις ηθοποιών ακόμη και βασικών ρόλων της σειράς. Το ίδιο συνέβη και στο πρωτότυπο γερμανικό σενάριο με τους δημιουργούς να καλύπτουν το κενό με νέες ιστορίες και νέα πρόσωπα. Η πρώτη μεγάλη αποχώρηση από τη σειρά ήταν αυτή του Μάριου Αθανασίου, μετά το τέλος του τρίτου κύκλου, που ήταν και ο πρωταγωνιστής της σειράς. Στην περίπτωση αυτή υπήρξε αντικατάσταση από τον ηθοποιό Μάνο Γαβρά για τον τέταρτο και πέμπτο κύκλο της σειράς ενώ στους τελευταίους τρεις κύκλους το ρόλο του Δημήτρη Ζαχαρίου ερμήνευσε ο Οδυσσέας Σταμούλης. Το 2004, στις αρχές του έκτου κύκλου της σειράς αποχωρούν δύο ακόμη από τους βασικούς πρωταγωνιστές η Ελίνα Ακριτίδου και ο Νικήτας Τσακίρογλου, που ήταν ουσιαστικά και το τέλος της κύριας ιστορίας της σειράς, εγκαινιάζοντας μια νέα εποχή στο σενάριο. Η νέα εποχή περιλάμβανε και πάλι μία ακόμη απαγορευμένη αγάπη μεταξύ προσώπων νέων οικογενειών ενώ το πρωταγωνιστικό καστ της περιλάμβανε τους Μπέτυ Λιβανού, Αντιγόνη Δρακουλάκη, Αλέξανδρο Παρθένη, Νίκο Γαλανό και άλλους. Την ίδια πορεία είχε και το πρωτότυπο σενάριο που στα 20 χρόνια προβολής της σειράς άλλαξε πολλές φορές το πρωταγωνιστικό καστ και περιλάμβανε πολλές ιστορίες κοινωνικού περιεχόμενου. Στην ελληνική Απαγορευμένη Αγάπη το τηλεοπτικό κοινό ξεχώρισε τους τρεις πρώτους κύκλους της σειράς με τους επόμενους πέντε να μην έχουν την ίδια επιτυχία και αποδοχή. Τη σεζόν 2005-2006, που ήταν και η τελευταία της σειράς, το σενάριο δέχεται και πάλι αλλαγές ενώ οι ιστορίες της σειράς είναι καινούργιες και διαρκούν για μία μόνο σεζόν. Στο πρωταγωνιστικό καστ του όγδοου και τελευταίου κύκλου εντάσσονται οι ηθοποιοί Κώστας Αποστολίδης, Ναταλία Δραγούμη, Σοφία Βογιατζάκη, Θανάσης Κουρλαμπάς και Μαριαλένα Κάρμπουρη. 
Το σενάριο της σειράς αρχικά ανέλαβε ο Λευτέρης Καπώνης γράφοντας ουσιαστικά τους πρώτους τρεις κύκλους. Ακολούθησαν οι Ελένη Καπώνη και Κώστας Καπώνης για τρεις κύκλους, ενώ τις τελευταίες δύο σεζόν της σειράς το σενάριο ανέλαβε ο Κώστας Βαζάκας, ο Νίκος Απειρανθίτης και η Έλενα Σολωμού. Τη σκηνοθεσία της σειράς ξεκίνησε ο Αντώνης Τέμπος με τον Βασίλη Θωμόπουλο και τον Πάνο Κούτρα, ενώ από το 2001 μέχρι το 2006 σκηνοθέτες της σειράς ήταν ο Θοδωρής Κωνσταντόπουλος και ο Θανάσης Τσαουσόπουλος.

Μουσική

Τους πρώτους τρεις κύκλους της σειράς το τραγούδι των τίτλων ήταν το ίδιο με τη σειρά Verbotene Liebe. Τις σεζόν 2001-2004 το τραγούδι των τίτλων ήταν το Απαγορευμένη Αγάπη σε στίχους Αντώνη Παπαϊωάννου και ερμηνεία Σοφίας Βόσσου. Στον έβδομο και όγδοο κύκλο της σειράς το τραγούδι των τίτλων άλλαξε και πάλι. Ο τίτλος του νέου τραγουδιού ήταν και πάλι Απαγορευμένη Αγάπη σε στίχους Ναταλίας Γερμανού και ερμηνεία Χρήστου Δάντη.

Παραγωγή

Αρκετοί νέοι Έλληνες ηθοποιοί έκαναν το τηλεοπτικό τους ντεμπούτο στην Απαγορευμένη Αγάπη. Ο Μάριος Αθανασίου ήταν πρωταγωνιστής στους τρεις πρώτους κύκλους, ενώ προηγουμένως είχε κάνει απλά μια μικρή εμφάνιση στη σειρά Ντόλτσε Βίτα. Ο Γιώργος Καπουτζίδης συμμετείχε στη σειρά γύρω στο 2001, κάνοντας την πρώτη του τηλεοπτική δουλειά μέσω αυτής. Η Ντορέττα Παπαδημητρίου έκανε την πρώτη της εμφάνιση ως ηθοποιός στη σειρά το 2000. Ο Ιωσήφ Μαρινάκης έπαιξε στη σειρά λίγο πριν ολοκληρώσει τις σπουδές του στην υποκριτική. Ο Ορφέας Παπαδόπουλος συμμετείχε στη σειρά σε ηλικία 18 ετών το 2005, όταν η παραγωγή έψαχνε ένα νεαρό ηθοποιό για ένα ρόλο 20 επεισοδίων. Η μητέρα του, που εργαζόταν ως ενδυματολόγος για τη σειρά, πρότεινε το γιο της.

Χρήση τίτλου της σειράς από τον ANT1

Τον Ιανουάριο του 2014 ο τηλεοπτικός σταθμός ANT1 ξεκίνησε να προβάλλει την τουρκική δραματική σειρά Hatirla Sevgili. Ο ελληνικός τίτλος που έδωσαν οι ιθύνοντες του σταθμού στη σειρά ήταν Απαγορευμένη Αγάπη. Λίγες μέρες μετά την πρεμιέρα της σειράς το MEGA ζήτησε την αφαίρεση του τίτλου αυτού γιατί ήταν ήδη καταχωρημένος στη σειρά του δικού του καναλιού. Έτσι στο τέλος του ίδιου μήνα ο ANT1 άλλαξε τον τίτλο της σειράς σε Hatirla.

Πρώτη επανάληψη της σειράς και η διακοπή της

Η Απαγορευμένη Αγάπη είναι η μόνη σειρά του MEGA που δεν έχει προβληθεί ποτέ σε επανάληψη μετά την ολοκλήρωσή της. Παρόλο που το κανάλι επέλεγε να προβάλλει τις υπόλοιπες καθημερινές του σειρές (Παράλληλοι δρόμοι, Φιλοδοξίες, Βέρα στο δεξί, Μια στιγμή δυο ζωές, Τα Μυστικά της Εδέμ) σε επανάληψη κατά τις πρωινές ώρες όλα τα χρόνια λειτουργίας του η σειρά δεν επανέλαβε την προβολή της. 
Τον Μάιο του 2018, την περίοδο που το κανάλι αντιμετώπιζε μεγάλα οικονομικά προβλήματα και κάλυπτε τις ώρες του προγράμματός του με παλιές του σειρές, έγινε γνωστό πως η σειρά θα προβαλλόταν σε επανάληψη για πρώτη φορά με διπλά επεισόδια καθημερινά στις 19:40. Πράγματι την Τετάρτη 23 Μαϊου προβλήθηκαν τα δύο πρώτα επεισόδια 20 χρόνια μετά την αρχική τους προβολή. Ακολούθησε η προβολή άλλων 4 επεισοδίων -μέχρι και το 6ο- ενώ προβαλλόταν και τρέιλερ για τη διαφήμιση της σειράς . Τελικά η επανάληψη της σειράς σταμάτησε από τις 28 Μαΐου με κοινό και αντιδρά στη σελίδα του καναλιού στο Facebook. Ο λόγος της διακοπής της ήταν τα πνευματικά δικαιώματα τα οποία δεν ανήκουν στο κανάλι αλλά στην γερμανική εταιρία παραγωγής της πρωτότυπης σειράς στην οποία βασίζεται και η ελληνική. Για την προβολή της σειράς σε επανάληψη θα πρέπει να υπάρξει άδεια από την εταιρία αυτή ή η καταβολή ποσού που αντιστοιχεί για την προβολή των επαναλήψεων.